ଯାଜପୁର ୨୭|୯ଃ ଯାଜପୁର ଜିଲା ବିଂଝାରପୁରରେ ଅଭାବନୀୟ ଘଟଣା ଘଟିଛି । ୮ ବର୍ଷର ପୁଅର ମୃତ୍ୟୁ ପରେ ବାପା ମାଆ ବିଷପିଇ ଆତ୍ମହତ୍ୟା କରିଛନ୍ତି। ବିଝାଂରପୁର ଥାନା ଅନ୍ତର୍ଗତ ଉଡ୍ରଙ୍ଗ ପଞ୍ଚାୟତର ଟୁରି ସାହିର ପ୍ରଦୀପ ଓ ପ୍ରଭାତୀ ଜେନାଙ୍କ ଏକମାତ୍ର ପୁଅ ଓମ୍ କିଛିଦିନ ହେଲା ଥାଲାସେମିଆ ରୋଗରେ ପୀଡିତ ଥିଲେ । ପ୍ରତି ଏକ ମାସରେ ଥରେ ଓମ୍ ଙ୍କୁ ରକ୍ତ ଦିଆଯାଉଥିଲା। ସୋମବାର ଅବସ୍ଥା ଗୁରୁତର ହେବାରୁ ବାପା ମା' କଟକ ବଡ ମେଡିକାଲ ଆଇସିୟୁରେ ଭର୍ତ୍ତି କରିଥିଲେ। ହେଲେ ଚିକିତ୍ସାଧୀନ ଅବସ୍ଥାରେ ତାଙ୍କର ମୃତ୍ୟୁ ଘଟିଥିଲା । ବାପା ମାଆ ମୃତଦେହକୁ ଧରି ଗାଁକୁ ଫେରିଥିଲେ। ପୁଅର ସତ୍କାର ପରେ ମାନସିକ ଭାରସାମ୍ୟ ହରାଇ ଗତକାଲି ଉଭୟ ପ୍ରଦୀପ ଏବଂ ପ୍ରଭାତୀ ବିଷ ପିଇ ଦେଇଥିଲେ । ସେମାନେ ବହୁ ସମୟ ଯାଏଁ ଘର କବାଟ ନ ଖୋଲିବାରୁ ପରିବାର ଲୋକେ କବାଟ ଭାଙ୍ଗି ତାଙ୍କୁ ଉଦ୍ଧାର କରିଥିଲେ। ପରେ ସେମାନଙ୍କୁ ମେଡିକାଲ ନିଆଯାଇଥିଲା । ହେଲେ ଡାକ୍ତର ସେଠାରେ ତାଙ୍କୁ ମୃତ ଘୋଷଣା କରିଥିଲେ। ଏହାକୁ ନେଇ ଗାଁରେ ଶୋକାକୁଳ ପରିବେଶ ସୃଷ୍ଟି ହୋଇଛି।
